**prea lungul peregrinaj prin imperiul confuziei**

*Dorin Popa*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

încă te apropii,

deși nu te mai văd

la fel de pustiit este totul

și nu știu să aduc alături

decât deznădejdea temeinică,

doar încrederea stinsă

că faptele mele de nisip

cu diamant nepieritor

în ceruri sunt înscrise

sfărâmicioase,

putrede și sfărâmicioase

cele ce-mi stau în preajmă sunt

nesănătoși ochii mei

nesănătoase înfățișări

fixează

deși nu te mai văd

încă te apropii